open-index/open-wikipedia-markdown huggingface dataset:
Sumilleri

Su tèrmine “sumilleri” derivat dae su proventzale “saumalier”. Orizinarmente, teniat su sinnìfigu de “ghiadore de bèstias de càrrigu”, chi cun su tempus s'est mudadu in “incarrigadu de su bivitòriu” e a pustis in “fundagheri”. S'orìzine latina cheret detetada in sa paraula “sagma”, chi sinnìfigat “càrrigu”. 

Sa figura de su sumilleri est diferente dae sa de su tastadore de binos, mancari siant comunas sa degustadura profissionale de unu binu, gasi etotu chi su cunnoschimentu e sa curtura de sos binos. Su tastadore si fogalizat subra de su zudìssiu tènnigu e sa calidade de su binu (in particulare, est insajadu pro logalizare e zuigare sos defetos individuales presentes); su sumilleri ìntegrat s'anàlisis sensoriale peri sa presentadura, su servìtziu e sa cumbinadura de sos binos. A sa diferèntzia de sa degustadura realizada dae unu tastadore (chi devet impreare iscrusivamente tèrmines codifigados), su sumilleri devet ischire “contare” (est a narrer, “comunicare”) unu binu, o siat, in medida bariàvile cunforme a su cuntestu in ue s'agatat, a lu descrier finas in tèrmines “lìrigos” (limbazu poètigu), addae de lu fagher in manera astrintamente ispetzialista (limbazu tènnigu).

## Su sumilleri a dies de oe

Su sumilleri est unu profissionale a tretu de realizare un'anàlisis organolètiga de sas bufaduras cun sa finalidade de nd'abaliare su tipu, sa calidade, sas caraterìstigas, sas potentzialidades de cunservadura, mescamente cun referèntzia a sa cumbinadura curreta intre su binu e su màndigu.

Est impreadu in realidades impresariales de casta bariada, ùrtimamente finas in sa DGO. In sos restorantes, s'òcupat de sa selessione de sos produtos, de acordu cun su ghiadorzu de s'istabilimentu, de sa redatadura e de s'atualizadura de sa lista de sos binos, gasi che de sa reghidura de su fundagu. In sala de su restorante, cussizat a sos crientes su binu inditadu pro esser cumbinadu cun sos pratos amaniados dae s'issefu. Contivizat su servìtziu de sos binos etotu e de totu sas bufaduras arcòligas. Su sumilleri non servit s'aba, tarea chi lis currispondet iscrusivamente a sos camareris.

Su sumilleri profissionale devet cunnoscher sas reziones printzipales produidoras de binu de su mundu (enografia), s'istòria de su binu, sas tènnigas de curtura e de s'enolozia, sas binzas (ampelografia) e sos binos; in prus de custu, non devet discuidare su cunnoschimentu de sos distillados, de sos licores, de sas birras, de sos cocktails internassionales printzipales, de sa gastronomia e de sa coghina.
1855

S'annu **1855** (MDCCCLV in nùmeros romanos) est un annu incomintzadu in lunis segundu su calendàriu gregorianu.

## Fattos

## Naschidos
* 12 de nadale, Gavinu Còntene, poete

## Mortos
* 26 de santandria, Adam Mickiewicz, poete
Autonomismu

Su **autonomìsmu** est cussu fenomenu in politica in ube una comunidade pùnnat a siche picare prus potere in su protzessu de issèperu decisionale dae sa soberanìa de s'istadu, chi comuncas abbarrat a nde facher parte. Est finas sa tendèntzia, dae parte de s'istadu, a facher e promògher su detzentramèntu amministrativu.
S'ideologia, a s'ispissu, si ponet a pare chin su federalismu oppuru si riferit a una facultade de limitàu auto-gubernu (de s'ateru, sa paràgula benit dae su grècu αυτονομία, chi la fràvican αυτός e in prus νόμος, chi est a nàrrer "gubernu dae se etòttu") chi unu organu prus mannu cuntzèdit a unu prus minore. Unu fenomenu chi si bi podet puru assimizàre, s'indipendentismu, est imbetzes a che lu ponnèr a banda ca cussu tenet sa boluntade de non facher prus parte de sa comunidade politica de s'istadu pro nde fravicare un'atteru distintu.

In Italia s'autonomia naschit in su 1946, cando s'istadu fachet autonoma sa Sitzilia; sichit sa Sardigna in su 1948 e finas sa Badde de Aosta e su Trentinu-Tirolu de bassu, e in su 1963 su Friuli-Venetzia Giulia.
Indipendentismu

Su **indipendentìsmu** est cussu fenomenu in politica in ube una comunidade pùnnat a si nche picare s'indipendèntzia dae s'istadu chi nde fachet parte, fravicàndeche un'ateru. A s'ispissu in su limbazu espressivu, prus de manera negativa chi non ateru, si imprèat su favèddu de *separatismu*.

Unu fenomenu chi si bi podet puru assimizàre, s'autonomismu, est a che lu pònner a banda, ca cussu tenet imbetzes sa boluntade de pedire a s'istadu prus potere de poder picare issèperos vinculàntes e, a su solitu, est prus pacu radicale.

Medas bortas s'indipendentismu proponet sas resones suas in supra de su printzìpiu de autodeterminassione, chi su Derèttu Internassionale reconnoschet, e in supra de su fatu chi su populu in chistione etotu apat tentu s'indipendentzia in passau (a nois a curtzu o atesu chi siat). In prus, a s'ispissu si fachet riferimentu a s'idea (in origine giacobina) de istadu-natzione, punnande a si facher reconnoscher che istadu soberanu e natzione cufforma a cussu chi dìat tenner sa comunidade presa.

S'indipendentismu, mancari medas oppositores lu pintent che a natzionalismu turpu e surdu, podet tenner imbetzes a costàzu o finamèntas che base sua medas ideologias, dae sas de drèsta a su marxismu de manca.

## Boches curreladas
*Indipendentismu sardu
Subracoladorzu

Su tèrmine “subracoladorzu” ìnditat avesarmente su rugramentu de un'arrogu ferruviàriu o caminale cun unu cursàriu postu a unu livellu diferente.

Unu rugradorzu situadu a su matessi livellu de unu caminu de ferru cun unu caminu, una carrera o una pratza, a su contràriu, est unu coladorzu livelladu.

Su cuntzetu de subracoladorzu ferruviàriu, in prus de custu, podet esser intentadu comente rugramentu intre duos caminos de ferru a livellu diferente, chi belle gasi in su limbazu tènnigu est definidu comente “maniestu coladore” o “maniestu de colada”. Su rugradorzu a su matessi livellu de duos caminos de ferru est unu rugradorzu ferruviàriu.

Paris pata, in un'istrutura de tipu modernu, no essende possìbile a brocare longamente su trànsitu in su caminu o in su caminu de ferru prus bassu, sa fraigadura acontessit in duas fases.

In primu tèrminu, si criant sas muridinas de reparu de solu e sas istruturas de tzimentu netzessàrias pro fraigare ambas rampas de artiadas, postas in sos màrghines e bastante a tesu dae sa bia inferiore. Custa operadura est isecutada impreende màchinas de moimentu de terra comente abripistas e motolivelladoras pro sa prima fase; in sa segunda fase, s'òperat a mèdiu de incofrados de linna o metallu cumbinados cun s'impreu de betoneras e gruas pro su prenimentu dae susu, criende in custa manera istruturas rìzidas de afortimentu de betone armadu.

In una segunda fase, in s'ìnteri chi s'isetat su cunsolidamentu de su tzimentu, si realizat si est pretzisu s'installadura de sos pilotones intermediàrios, fitianu limitende in modu petzi partiale su trànsitu peri sa bia antisesistidora pro minimare sas contrariedades su prus chi si podat.

In totu sas istruturas posissionadas gasi, s'agatant elementos a increddamentu, a subra de sos cales s'at finarmente a ponner s'antisfabrigadu de su ponte beru e autèntigu, in bigas de metallu o in elementos modulares de tzimentu. A dies de oe, custa parte est frechentemente insambrada a bandas, a costazos de s'istrutura, e interrompende su tràfigu in sa bia inferiore petzi pro pagas oras si podet realizare su supesamentu de s'unielementu insambradu gasi a mèdiu de gruas ispetziales e su posissionamentu suo in situ.

In su casu de fraigadura de subracoladorzos subra de caminos de ferru, no est raru chi su trànsitu siat brocadu petzi pro carchi ora a note manna e chi si realizent su supesamentu e sa posta de s'intercolunnale in sa lughe de sas alòzenas.

Una bia posissionadu s'elementu superiore, si cunsòlidat s'istrutura a mèdiu de impernamentos e tiradores, in manera a permiter sa reabertura de sa bia inferiore. Finarmente, si realizat su cumpretamentu (asfartadura, cresura de seguràntzia, fraigadura de sas bias, eletrifigadura...).
Liceu classicu Domenico Alberto Azuni

Su **Liceu de Istadu «Domenico Alberto Azuni»** est unu liceu classicu de Tàtari.

Su Liceu fit nàschiu in su 1852, cando sa Crèsia, a pustis de sos abbolòtos de su 1848, aìat pèrdiu su monopòliu de s'impàru tzitadinu, ca fintzas a tando su potere fit de sos Gesuitas.

Chin s'unidade de sa penìsula italiana in su 1861, su liceu divenit regiu e in su 1865 li ponent su tìtulu in ammentu de Domenico Alberto Azuni, zurìsta de erèntzia tataresa e istudiosu de derètu maritimu e cummertziàle chi aìat traballau pro sos Savoia e Napolione.

In prus de 150 annos de istoria, su Liceu Azuni at donau cuntributos mannos pro s'educassione de sa classe dirigente sarda e cussa italiana. In su numeru de sos chi bi ant istudiàu, bi at puru zente chi at tentu importu mannu in Italia, comente a duos Presidentes de Repùbrica (Antonio Segni e Francesco Cossiga) e duos segretarios de su Partidu Comunista Italianu (Palmiro Togliatti e Enrico Berlinguer), chene contare a ateros politicos, funtzionarios, magistraos, professores universitarios, artistas, imprenditores e professionistas.

## Bide puru
*Tàtari
Partidu Comunista de Sardigna

Su **Partidu Comunista de Sardigna** (Italianu: *Partito Comunista di Sardegna*) est istau unu partidu politicu comunista e indipendentista sardu.

## Istòria
Su PCS at tentu radìchina in Sardinna a sos primos meses de su 1943, cando lu aìan fundau Giovanni Antioco Mura, unu militante sotzialista e sardista connottu peri sa zente locale pro s'attivismu tzivile suo (aìat finas fundau carchi cooperativa de massajos e pastores), e Antioco Cassitta, unu ex-militante de su Partidu Comunista Italianu chi fit a curtzu a sas ideas de Amedeo Bordiga. Su PCS est istau unu progettu politicu attivu mascamente in sa provintzia de Tàtari, ma sa presentzia sua si annotabat puru in sos atteros trettos de s'isula.

Custu partidu minore teniat unu programma originale: nande chi fit fidele a sos printzipios de su Marxismu-Leninismu e a cussos de sa Costitutzione Sovietica (iscritta puru in su manifestu politicu issoro), su PCS pùnnabat a una Repubrica Sotzialista de Sardigna indipendente, cumpresa ind una prus manna Repubrica Federale Sovietica. Custa posissiòne politica fit in accordu chin sa lìnia de sa Tertza Internatzionale e finas chin su programma de su cungressu de Lione, chi su Partidu Politicu Comunista Italianu aìat tentu in su 1926. Custa federassione sovietica no aìat cumpresu petzi territorios chi pertoccaban a s'istadu italianu ebbìa, ca a s'Italia nemmancu bi fachìan tzìnnu sos de su PCS. Nemmancu bi at de lu nàrrer, sos de su PCI male bidìan custu progettu politicu, ca tando cussu partidu nemmancu nde cherìat s'intesa de dare s'autonomia a sa Sardigna. Bi aìat àppiu calicunu mamentu de tensione, comente cando carchi attivista de su PCI aìat occupau sa sèa tataresa de su PCS (chi, prus a tardu, dìat esser divènnia cussa de sa FGCI, su corpus zovanu de su PCI).

Su PCS at tentu relatziones politicas chin militantes sardistas, peri sas biddas de su Logudoro. Custu partidu at tentu una bida goi pacu longa, chi ja a s'accabbu de su 1944 su Partidu Comunista Italianu si lu aìat mandicàu e belle tottu assorbìu, mancari chi Giovanni Antioco Mura, faddìu s'esperimentu, si nche aìat abbarrau in fora. Pro custu fattu, su PCS non bi la aìat fatta mai a andare a peruna eletzione.

## Referèntzias


## Libros
*Giovanni Antioco Mura, Sardegna Irredenta, Gastaldi, 1953
*Giovanni Antioco Mura, L'internazionale e la guerra, Gastaldi, 1958
*Giovanni Antioco Mura, S'incunza, Gastaldi, 1952
*Gianfranco Contu - Francesco Casula, Storia dell'Autonomia in Sardegna. Dall'800 allo Statuto, Stampa Grafica del Parteolla, 2008, pag.24.
*Paolo Pisu - Partito Comunista di Sardegna. Storia di un sogno interrotto - Nùoro, Insula, 1996.
*Per una biografia politica di Giovanni Antioco Mura, in «Archivio sardo del movimento operaio contadino e autonomistico», n°3, dicembre 1974, pp. 177-199.
Michele Obino

Don **Michele Obino** (Santu Lussurzu, 19 de jannarju de su 1769 - Parigi, 6 de jannarju de su 1839) est istau unu accademicu sardu de su Regnu de Sardigna e patriotu sardu, unu de sos prus mannos protagonistas de sa sarda rivolutzione.

## Bida
Nàschiu in Santu Lussurzu, si aìat distintu in sos istudios dae sende zovanu arribande, in su mese de aprile de su 1794 a 25 annos, a tènner sa Cattedra de Decretales in s'Universidade de Tàtari.

Tenìat bideas illuministicas chi tando fint fachende su ziru de su mundu connotu e, sende unu de sos protagonistas de s'abbolotu contra su feudalesimu in Sardigna, aìat istranzàu a s'amicu Giovanni Maria Angioy cando issu fit custrìntu a si nche andare a pustis de su faddìmentu de sa revolutzione populare.

Aìat iscrittu libreddos, difùndios de manera clandestina, comente s' *Achille della Sarda Liberazione* e *I sentimenti del vero patriotta sardo che non adula Cagliari*, li aìant fatu unu protzessu accusandelu de àer ispintu pro s'abbolotu e de àer cumpartìu libros rivolutzionarios. Fit custrintu a si cubare in sa màntza in sos padèntes de su Montiferru, paris chin sos ateros protagonistas de sa rivolutzione sarda chi accudìant in cughe dae Santu Lussurzu e chìrrios a curtzu, comente sa bidda de Iscanu.

A sa fine, si nche fit tuccau in Frantza in ube at colau sos urtimos annos de bida, morindesìche in Parigi in su 6 de jannariu de su 1839: pasat in pache in su campusantu de Père Lachaise.

## Achille della Sarda Liberazione
Est unu libreddu de carchi pazina zirau de manera clandestina, e cumpartìu in Sardinna in s'abbolotu de su 1793-96; una copia la mantenet sa Biblioteca Universitaria de Casteddu.

Si ischìrriat in duos paragrafos: "*Analisi della sarda costituzione politica*" (analisi de sa costituzione politica sarda), "*Politica machiavellica del Ministero*" (politica machiavelliana de su Ministerju), "*Schiavitù feudistica*" (Tzeracchìa feudistica) e "*Inimicizia piemontese*" (Disamistade piemontesa), chin cadaunu tenende una fràsia in curtzu chi fachet su resùmu de sas bideas rivolutzionarias sardas, in prus de facher de testimonia in supra de su ligàmine chi bi aìat chin s'ideologia frantzesa e prus in generale europea de tando.

Su libreddu nat chi s'ordinamentu feudale sardu est sa causa prus manna de su disacàtu chi b'at in Sardigna e accusat su gubernu piemontesu de non rispetare su patu intra su Re e sa Natzione Sarda chi tutelat sos derètos de su «Reame di Sardegna» e ponet unu frenu a sa «assoluta Monarchia». Violare su pattu cheret narrer a dare, nachi, su deretu de resistèntzia.

## Libros
*Felice Cherchi Paba, Don Michele Obino e i moti antifeudali lussurgesi (1796-1803), Cagliari, Editrice Sarda Fossataro, 1969
*L. Del Piano, Osservazioni e note sulla storiografica angioiana, in Studi sardi, vol. XVII, 1961
*P. Cuccuru, Un testo giacobino sardo: L’Achille della Sarda Liberazione, in Il Pensiero politico, XII, 1979, pagine 59-64.
1918

S'annu **1918** (MCMXVIII in nùmeros romanos) est un annu incomintzadu in giòia a segunda de su calendàriu gregorianu.
1989

S'annu **1989** (MCMLXXXIX in nùmeros romanos) est un annu incomintzadu domìniga a segunda de su calendàriu gregorianu.
Iraq

S**'Iraq** (Arabu: لعراق‎ al-‘Irāq), ufitzialmente **Repùbrica de s'Iraq** est una nazione mediorientale se su sud-ovest asiaticu.
In su 1920 fini istados delimitados sas lacanas de su territoriu natzionale e in su 1921 fit istada criada sa monarchia. Sa capitale est Bagdad.
Faradda di li candareri

Sa **Faradda di li Candareri** (in sardu chind una bortada literale: *Sa Falada de sos Candaleris*) est una festa de Tàtari in su 14 de agùstu et est una protzessione de colunnas mannas, chi si narant appuntu *candareri*, e si tenet in su Cursu Vittorio Emanuele II fintzas a Porta Sant'Antonio et dae su Cursu Francesco Vico fintzas at lòmper at sa crèsia de Santa Maria de Betlem.

Sa zente li narat fintzas *Festha Manna* et, secund'at sa tradissione, si festat pro su fattu chi sos tataresos aìant fattu unu votu at sa Madonna Assunta, chi los dìat àer dèpiu sarvare dae sa pesta.

Sa *Festha Manna* peròe no est tantu sa falada de sos candaleris, cantu sa festa de sos Santos patronos, che at Gavinu, Prothu et Januàrju, chi in sa realtade si fachet in Portu Turre.

Sa festa at tentu unu periodu de crisi at s'accabbu de su seculu de XIX et at su cumintzu de su Novichentos, ma como la torrant at sichire unas 100.000 pessones, chi accùdint a Tàtari puru dae foras.

Sa festa, in su 2013, l'ant annànta at su numeru de sas Siendas orales et immateriales de s'umanidade de s'UNESCO.
Essida de sos Candaleris

Sa **essìda de sos candaleris** est una manifestada cattolica chin macchinas battìas in palas, chi si narant candaleris, e si tenet in Nùivi cada 14 de agustu in onore de sa Madonna Assunta. Sa festa si assimizat meda a cussa chi fachent in Tàtari (*[[Faradda di li candareri]]*), Iglesias (Festa di Sancta Maria di Mezo di Gosto) e in Piàghe.

## Grèmios
*Candaleri de sos Massajos
*Candaleri de sos Mastros
*Candaleri de sos Pastores

Comente in Tatari e in ateros trettos in ube si fachet una festa simile in Sardigna, finas in Nùivi cada macchina cheret inditare unu sotziu corporativisticu de sos traballadores de su passau, chi si narat appuntu *grèmiu*. Pro sa bidda de Nùivi cada gremiu tenet unu colore chi est finas su colore de su Candaleri suo:

*Su de sos Massajos: tenent unu colore grogu e sunt sos urtimos a falare in protzessione e sos primos a intrare a crèsia. Su candaleri lu ponent in su tzentru, a palas de sa Madonna Assunta.
*Su de sos Mastros: tenent unu colore biaìttu e intrant poi de sos massajos, ponèndesi a sa drèsta de sa Madonna Assunta.
*Su de sos Pastores: tenent unu colore bìrde. A s'imbèsse de sos massajos, sunt sos primos a falare in protzessione ma sos urtimos a intrare a crèsia; si ponent a s'ala de manca de sa Madonna Assunta.
Festa di Sancta Maria di Mezo di Gosto

Sa **Festa di Sancta Maria di Mezo di Gosto** o **Festa di Santa Maria di Mezz'Agosto** est una manifestada cattolica chin macchinas battìas in palas, chi si naran candaleris, e si tenet in Iglesias cada 15 de agustu in onore de sa Madonna Assunta. In Sardigna sa festa si assimizat meda a cussa chi fachen in Tàtari (faradda di li candareri), Nùivi (sa essida de sos candaleris) e in Piàghe.

## Sa rinàschida
Sa rinaschida de sa festa in Iglesias fit in su 1992, cando fit iscoperta e torrada a luche nova unu candaleri, chi fit de su cuartieri de Santa Chiara, e si aìat isseperau de torrare a festare cussa chi fit una festa antica, chi s'orizine la testimonzat unu brève de sa chi tando si nabat *Villa di Chiesa* in su seculu de XIII:
Proscritzione

Sa **proscritziòne** (in latinu: *proscriptio*), a su cumintzu fit in su mundu anticu romanu unu bandu prùbicu in ube si notificabat sa bèndia de sos benes de unu depidòre.

In s'urtimu periodu repubricanu de Roma (I° seculu innantis de Cristu) sa proscritzione fit bènnia a mèdiu de pelèa politica. Fit difattist unu istrumentu pro che bocare a fora, chin s'esiliu, o che ispèrder fisicamente sos inimicos politicos e pessonales, e sos benes issoro los intregaban in s'erariu prubicu o impreaban pro pacare sos sordaos. Bi aìat àppiu duas proscritziones mannas: cussa de su dittatore *Lucius Cornelius Sulla Felix* contr'a sa classe de caddos in s'82 a.C. e cussa de sos triumviros *Octavianus*, *Marcus Antonius* e *Marcus Aemilius Lepidus* a dannu de sos inimicos issoro in su 43 a.C., a ube che aìat ruttu finas s'oradore *Marcus Tullius Cicero*.

Su favèddu est abbarrau pro inditare, peri sos tempos chi aìan sichìu, s'atzione de unu regime chi, a sa falada de su chi lu aìat pretzédiu, che bocat a fora e a fortza classes dirigentes intrègas.
Mamuthone

Su **mamuthone**, paris chin s'issohadore, est una carratza caratteristica de su carrasecàre mamujadìnu in Sardigna. Sa cròpa si distinghet pro bestimènta e pro sa manera chi si mòghent in sa protzessione: sos mamuthones b'andant faticàos e in silentziu, mentras chi sos issohadores si bestint a colores meda "alluttos" e dàent bida e movimentu a sa festa.

## Istòria
S'orizine de sos mamuthones abbarrat in mistèriu. Sicund'a Marcello Madau, archeologu de s'Accademia tataresa de Bellas Artes, nos mancant iscrittos chi facant a testimonia de sa presentzia issoro in tempus a nois attèsu. Wagner no nde faveddat e in su 1928 su Touring Club descrivet petzi su focu de Sant'Antoni. Sicund'a su matessi istudiu, a dontzi modu, carchi testimonia orale narrat chi sos Mamuthones ja esistìant in su seculu de XIX. Carchidunu affirmat imbetzes chi sa protzessione benzat a nois dae s'edade nuraghèsa, pro adorare sos animales, pro parare fronte a sos ispiritos malos o pro si augurare de fachere regorta bona. In mesu a sas teorias, bi nd'at puru una nande chi fit pro tzelebrare sa bìnchida de sos pastores muntagninos contr'a sos invasores saracenos, fattos a presoneri, oppuru pro adorare carchi deus nuraghesu de massajos e pastores, o galu che ritualidade totemica pro ammasedare su boe.
Carchi istudiosu affirmat chi b'at unu ligàmine istrìntu chin sos ritos dionisiacos, e atteros narrant chi nono ponende sa festa tra sas protzessiones chi tzelebrant su passàzu de sas istajones.
Issohadore

Su **issohadore** est, paris chin su mamuthone, una carratza tipica de su carrasecare mamujadinu in Sardigna. Su ruolu chi tenet est a tènner dominantzia in supra de su mamuthone. Sà cropa b'andat semper a pare e non biazat mai separada.

## Istoria
Siat sos mamuthones chi sos issohadores los aìat istudiaos s'archeologu tataresu Marcello Madau. Sos resurtaos chi fin essìos a campu dìan esser una prova de su fattu chi sos mamuthones dìan àer orizine in su seculu de XIX, mentras chi sos issohadores dìan esser un'imbentu a nois prus accurtzu e ispirau a sas biseras ispagnolas. A dontzi modu, sas teorias sun paritzas e, a nde atzettare una, si fachet arriscu de rùgher in ridutzionismu.

## In su carrasecàre
In sa protzessione de carrasecare, irfìlan addaennàntis, addaisècus e a costàzos, accumpanzande sos mamuthones e tenturare chin sa fune, narada soha, carchi zovana femmina pro lis dare auguriu de salude e fertilidade, o sos amicos o sas autoridades, pro lis augurare a issos puru unu bonu traballu pro su bene de tottus. Su capu issohadore, chi si podet definire che unu mannu prèide nuraghèsu, dàet su zustu dìllu e ritmu a su ballu e cumandat sos mamuthones.
Fallout (videojocu)

**Fallout** est unu jocu de rolu chi at fattu e isviluppau Interplay Entertainment in su 1997. Su jocu tenet locu ind unu benidore post-apocalitticu e retro-futuristicu, a pustis de una gherra mundiale nucleare in su seculu de XXII de istoria alternativa. Su protagonista in Fallout est unu abitadore de unu cubadorju, appositamente fravicau pro si protezere dae sas radiatziones chi an sichìu a s'ispàrghere peri su mundu de superfitze, de lùmene *Vault*, e s'iscopu suo est a atzapare un'atteru *chip* pro purificare s'abba, cando su chi tenen si at oramai gastau, e sarvare sos atteros dae siche morrer de sìdis.

Su jocu est tentu in cussìderu pro essere su sichìdore ispirituale de su jocu de ruolu de su 1998 *Wasteland*. A primu depiat impreare su sistema bideau dae Steve Jackson de lùmene *GURPS*, ma Interplay a unu tzertu puntu si nd'at imbentau unu a sa sola ponèndeli su lùmene de *SPECIAL*.

Fallout est istau unu jocu chi sa critica at acclamau, in prus de àer ispirau unu muntone de atteros sichidores e *spin-off*, dande vida a sa sèria de Fallout.
Fallout 2

**Fallout 2** est unu jocu de rolu chi at fattu Black Isle Studios e chi Interplay at prubicau in su 1998.
Mancari chi apat unu mundu de jocu in ube zirare meda prus mannu e una *storyline* meda prus longa, sa grafica e sas meccanicas sun abbarradas belle comente fin in su primu capitulu.

S'istoria de jocu tenet locu in su 2241, 80 annos a pustis de su chi b'at àppiu in Fallout. Su jocu contat s'istoria de unu chi s'erèntzia sua fit s'eroe de su primu capitulu, e de su compitu chi tenet de sarvare sa tribù sua dae su fàmine atzapande una macchina antica nòdia comente su Kit pro crìare su Giardinu de s'Eden (*Garden of Eden Creation Kit*).
Limba islandesa

Su **islandesu** est una limba indoeuropea chi pertenet a s'ala germanica. Est sa limba uffitziale de s'Islanda e la faveddan unas 300.000 pessones. 

## Istòria
In s'edade de Mesu, prima galu de s'imbentu de s'iscritura, in Islanda e goi puru in atteros trettos nordicos (Isvetzia, Danimarca e Norvegia) si chistionabat su norrenu, chi a nois est bènniu mascamente gràssias a poesias, nadas *Skáldskapur*, chi sos poetes (sos *Skáld*) cumponìan e cantaban. Issos an tramandau bona parte de s'istoria de sos paìsos nordicos.

S'occupassione danesa de s'Islanda, addurada dae su 1380 a su 1918, no at tentu belle peruna influentzia in s'evolvimentu de sa limba islandesa, ca sa populassione sichìat a la impreare pro sas comunicassiones de cada die. Su danesu si impreabat petzi pro sas comunicassiones uffitziales, e goi puru s'inglesu in s'occupassione americana chi b'andat dae su 1940 a sos annos '50.

In su 1944 sa costitussione nat chi s'islandesu est sa limba uffitziale de istadu e, dae tando, est s'unica a esser autoritzada in sos iscrittos uffitziales o arresonos prubicos.

S'isolamentu de s'Islanda, paris chind una forte e resistente curtura iscritta, an fattu a manera chi sa limba antica si fit mantesa benissimu, abbarrande belle comente fit milli annos fachet, de manera ispetziale pro su chi pertoccat s'iscrittu ma finas s'orale, tantu chi s'islandesu est a como, tra tottu sas limbas nordicas, cussa chi prus s'assimizat a su norrenu: un'islandesu, oje in die, podet leghere chene problemas una saga chi sos anticos suos aìan iscrittu in su seculu de XIII.

Particularidades in grammatica, chi in atteras limbas sun iscumpartas o si an evòlviu, sun abbarradas belle goi in islandesu. In prus in Islanda, pro more de una politica limbistica chi dàet cara a su purismu, si fachet meda attensione a non che facher intrare paragulas istranzas e sos faveddos novos sun un imbentu chi picat dae su vocabolariu islandesu chi ja b'est.

Si assimizat meda a s'islandesu su faroesu, sa limba de sas ìsulas Fær Øer.
Aveiro

**Aveiro**, cunnotu comente sa “Benètzia de Portugallu” e, pro carchi tempus, narada “Noa Bragàntzia”, est una bidda portughesa, cabitale de su Distritu de Aveiro, in sa Rezione Tzentru e pertenende a sa sutarezione de su Vouga de Zosso, cun unos 55.291 abitadores. Sa leada urbana est formada dae sos trighinzos de Gloria e Vera Cruz (s'arzola orizinale de sa bidda).

S'agatat unos 55 km. a su nordu-uestu de Coimbra e unos 70 km. a su suddu de Portu, sende sa bidda printzipale de sa sutarezione de su Vouga de Zosso cun 390.840 abitadores (2.011) e sa de tres biddas de sa rezione Tzentru, a pustis de Biseu e Coimbra.  

Est sea de una comuna de 78.450 abitadores (2.011) e 197,58 kmcd. de arzola, sutapartzida in deghe trighinzos. Sa comuna est alindada a su nordu dae sa comuna de Murtosa (siat peri sa Ria de Aveiro, siat peri terra), a su nordu-estu dae Albergaria-a-Velha, a s'estu dae Agueda, a su suddu dae Oliveira de Bairro, a su suddu-estu dae Vagos e dae Ilhavo (sende sos trèmenes cun custa ùrtima comuna aguarmente marcados peri terra e a mèdiu de sa ria), e cun una fasca relativamente astrinta de iscaru in s'Otzèanu Atràntigu, a s'uestu, peri su trighinzu de Sao Jacinto. Est una leada importante urbana, portenca, ferruviària, universidària e turìstiga.

Un'imbarcadura tìpiga de Aveiro, chi nde surcat sos canales, est su moliceiro.

S'ispetzialidade coghinale prus caraterìstiga de sa bidda est custituìda dae sos ovos moles (“oos moddes”), durcarias minudas a base de ou e farra in intro de òstias de formas bariadas (biscacu, pische, eac.).
Su chircadore de isteddos

**Su chircadore de isteddos** (tìtulu orizinale: “*Il cercatore di stelle*”) est unu romanzu in italianu de Daniela Curreli s'iscritora casteddarza.

Su romanzu, iscritu in prima pessone cun protagonista masculinu, abordat dae unu puntu de bista sicolòzigu su tema grandiosu, misteriosu e infinitu de s'istima.

## Inredu

Marianu, su pessonazu printzipale de su contu, est unu sardu emigradu zai dae annos a Marsella, in ue reghet unu restorante de bonu livellu.

Sa zenerosidade in s'ocupare de sos afetos est un calidade surprendidora in un'òmine, peroe Marianu rapresentat sa dèroga a sa règula, ca bivit cun podda si non donat istima. Imbòligat sas fèminas in sa maghia de s'apentu, curat sas fertas de sos coros issoro, alimentat sas acapiaduras peri ligàmenes fortes fìsigos e ispirituales, in s'ìnteri ch'intèrpretat sa paristòria de sa cassa a sos isteddos.

Atuarmente, no esistit bortadura in limba sarda de custu romanzu.

“Non b'at un'istima lèvia e un'istima forte. B'at unu ùnigu tipu de istima. Est su chi si presentat nuu in dae in antis de s'ànima e ti pedit de lu bestire”. Daniela Curreli
Abioisfasitis

S**'abioisfasitis** (mutida finas **sìndroma de sas fitas oràrias**, in ingresu “*jet lag*”) est una cundissione fisiolòziga dèvida a un'arteradura de sos rìtimos tzircadianos de sa carena in su casu de unu biazu ràpidu chi rugrat diferentes fitas oràrias, dae s'estu e dae s'uestu e dae s'estu a s'uestu (in custa ùrtima eventualidade, s'istrobu e su discumbèniu tirant a esser prus mannos), tipigamente unu biazu in aparèchiu. 

Sa cundissione de abioisfasitis podet tenner dies bariadas de dura finas a cando sa pessone si siat adatada cumpretamente a sa fita orària noa, cun recuperadura mèdia aguale a una die pro onzi rezione orària rugrada. Patint s'isfasitis in manera particulare sos pilotos de aparèchiu, s'echipazu e sos biazadores frechentes. Sas cumpanzias abiàtigas tenent regulativas cun s'intentu de cumbater sa podda de sos pilotos causada dae s'abioisfasitis.
Corpus Christi (Texas)

**Corpus Christi** est una tzitade costerenca istadunidesa situada in su suddu de su Texas. Cunforme a su retzensimentu de 2012, tenet una pobuladura de 312.195 abitadores, sende sa de otu prus mannas de su Texas. 

Su nùmene latinu, chi sinnìfigat “Corpus de Cristos”, fiat istadu dadu a s'assentadorzu e a sa baìa inghiriadora dae Alonso Alvarez de Pineda s'isproradore in su 1519, addaghi aiat iscobertu sa baìa losana mesutropigale, in sa die nòdida chi tzelebraiat su “Corpus de Cristos”. Sa tzitade est istada paranumenada sa “tzitade ispumosa in s'oru de mare”, mescamente in sa literadura turìstiga.

Sa tzitade tenet su de chimbe portos prus mannu de su paìsu e est sèrvida dae un'abioportu internassionale.
Michele Bravi

**Michele Bravi** (Città di Castello, 1994) est unu cantantu italianu.

## Discografia
### Album

### Singoli
* 2013 - *[[La vita e la felicità]]*
*2014 - *[[Sotto una buona stella]]*
Pietro Delitala

**Pietro Delitala** (Bosa, seculu de su XVI - 1613) est istau unu poete sardu, chi si ammentat pro esser istau su primu (e finas s'unicu in epoca chi non siat sa de oje) a iscrivere, in Sardigna, poesias in italianu.

## Bida
Fit istau unu militare de s'Istamentu de sos Caballeris de su Parlamentu de su Regnu de Sardigna, assumancu finas a su 1573. Su babbu Nicolò fit podestà de Bosa in su 1556, mentras chi mama sua, sa nobile Sibilla Dessena, la ammentat su poete Antoni Lo Frasso in su libru suo *Los Diez Libros de Fortuna d'Amor* de su 1575.

Su Delitala in su 1572 fit postu a presone, chin tottu probabilidade pro disamistade, ma una cummissione parlamentare de su viceré Conte d'Elda in su 1573 lu aìat fattu assòrbere. In su 1583 su frade Agostino Angelo accudìat a su Parlamentu Generale pro lu rappresentare, ma in su 1589 fit torra a presone, custa borta in sutta de s'Incuisitzione chi li aìat postu un'ammenda de 5.600 francos. Che fit essìu dae presone in su 1590 gràssias a s'amicu (e consultore de su Sant'Uffitziu) Giovanni Francesco Fara.

Essìu dae presone, in su 1593 lu aìan ja cunvocau e custa borta ch'aìat postu a lu rappresentare Ramon de Cetrilla. S'aìat cojubau in su 1595 e aìat fattu 5 fizos: Agostino Angelo, Giovanni Geronimo, Pietro, Diego e Francesco. In su 1606 su viceré lu aìat premiau ca aìat sarbau sa tzitade sua de Bosa dae s'undadura de su Temu, su ribu chi b'est in mesu.

Aìat iscrittu unu libreddu de cantones chin su titulu de "Rime Diverse" prubicau dae s'editore casteddaju Galcerino in su 1596. In su beranu e istìu de su 1594 fit che istranzu in Genova chin s'amicu de su marchesu Ambrogio Spinola e poi in Mondovì, a chìrriu de su santuariu de Vicoforte in pilligrinàzu. In sas Rimas suas, descrivet custu pilligrinazu, ma finas unu miraculu chi bi dìat àer dèpiu in su mese de Nadale de su matessi annu, cando su capitanu de su nabìlliu genovesu Pàtron Natteri aìat sarbau dae s'undadura de su Temu unu signore de Codronzànos, chi si tentabat sa sorte attraessànde su ribu chin su caddu suo. Sa poetica si depet bìere in su cuntestu de su filone petrarchista italianu de su Chimbichèntos, chin influentzias de Torquato Tasso, ma finas de atteros poetes sardos che Gerolamo Araolla, Gavino Sugner e atteros pacos chi aìan isseperàu de iscrivere in italianu, ind un'isula chi fit tando meda ispanitzada.
Salvatore Viale

**Salvatore Viale** (Bastìa, 6 de Capidànne de su 1787 - 23 de Sant'Andrìa de su 1861) est istau unu iscrittore, poete e magistrau corsicanu, su primu a iscrìvere in còssu un'opera de impòrtu literàriu, sa *Dionomachìa* (1817). De bidèas liberales, at tèntu unu importu mannu in sa pùnna de mantènner sa tradissione curturale de su populu cossu e at difesu su rolu de s'italianu che limba culta de s'isula.
Le ombre del passato

**Le ombre del passato** (in sardu:*Sas umbras de su tempus coladu*) est unu romanzu grogu-nieddu-rosadu de Pier Luigi Cantarelli s'iscritore parmesu, editadu in su 2013 dae sa domo de imprenta “Zona” de Aretzu.

## Inredu

Alessandro Guidorossi, unu cummessàriu de polima ispertu de Parma, iscòberit a pustis de annos de istima chi muzere sua Cristina l'est trampende. S'esistèntzia sua tràculat, sas tzertesas s'isfrìghinant e su dolore si faghet una maladia sufogadora chi l'anìchilat.

Intre tantu, sa bidda est disestrada dae una filera de crìmines de biolèntzia mai intesa, perpetrados cun un'ermu inavesale dae su cale, a mèdiu de unu dispositivu a mollas, nche tzucant otu lepas afiladas chi pròvocant morte iscutale isfigurende sa cara de sas bìtimas.

Sos mortorzos tenent una caraterìstiga comuna: sos mortos pertenent a su pessonale mèdigu e paramèdigu de sa crìniga sichiàtriga de s'ispidale de Parma.

Su chestore, mancari siat istadu postu a su cunnoschimentu de sas cundissiones sicolòzigas difìziles in ue s'agatat su cummessàriu, at a insister pro chi siat isse su ch'inchertet, cunfiadore in sas capatzidades imbestigativas suas.

A su cumintzu, Alessandro at a realizare sas imbestigaduras disganadamente, peroe cando s'intreat de s'imboligamentu de muzere sua in s'acontèssida, at a agatare torra s'istìmulu netzessàriu pro afrontare cun determinadura inimigos pertiassos chi zughent torra a unu tempus coladu misteriosu prenu de memòrias drammàtigas.
Limba pluritzentrica

Una **limba pluritzèntrica** est una limba chi tenet parìtzos istandard differentes. Est una limba, comente narat su lùmene, chin tzèntros medas, e cadaunu tenet assumancu carchi norma codificada a contu propriu. Generalmente, sas limbas pluritzentricas si imprèan che istrumentu politicu finas pro pònner làcanas a sos territorios, de manera chi su cuntzettu de "identidade natzionale" non si podat pònner a pàre chin su limbazu de sinzos suo. Pro facher carchi esempiu, si dìat pòder nàrrer chi s'inglesu, su frantzesu, su tedescu, su coreanu, su serbu-croatu, su Swahili, s'isvedesu, s'ispagnolu, s'arabu, s'armenu, su Bengali, su Hindi-Urdu, su Malay, su tzinesu e goi sichinde, sian limbas pluritzentricas.

A s'imbèsse, cada limba chi tenet unu istandard ebìa si narat **monotzèntrica**; sun limbas monotzentricas, pro esempiu, su russu, su giapponesu e s'islandesu.
In articulo mortis

Sa fràsia latina **In articulo mortis**, bortada unu pacu non a sa littera, cheret narrer "a puntu de siche mòrrere".

Sa frasia, picada dae su limbazu de crèsia, si impreat pro inditare su chi at fattu una pessona cando est in periculu de bida, est a narrer in su lettu de morte. In campu giuridicu s'espressione inditat su chi at nau una pessona (pro esempiu, sas boluntades suas) pacu prima de siche morrere.
José Delitala y Castelvì

**José Delitala y Castelvì** (Casteddu, 10 de Sant'Andrìa de su 1627 - 1703) est istau unu militare e politicu sardu.

## Bida
Fit su fizu minore, cufforma a Angelo di Girolamo Delitala e Maria Amat y Castelvì, de sa familia nobile de sos contes (marchesos dae su 1605) de Làcuni. Su babbu fit caballeri de s'ordine de Santiago, artziau a cussu gradu pro b'esser istau in sos esertzitos ispagnolos chin onore mannu e chin fertas medas a nde facher testimonia. A pustis de àer istudiau in sa tzitade in ube fit nàschiu, a s'edade de bindichi annos tuccabat a s'Ispagna in ube aìat acabbau s'educassione sua. Tando aìat fattu carriera militare arribande a su gradu de colonnellu. In su 1672, Càralu II de Ispagna lu ponet a gubernare su Capu de Sutta e sa Gallura. In su 1686, a pustis de sa morte de su conte de Fuensalida, aìat esertzitau sa funtzione de viceré *ad interim*.

## Operas
Mancari chi s'impignu politicu suo fit mannu, tenìat amore pro sa curtura literaria. Est de su 1672 sa regòrta de poesias *Cima del monte Parnaso español con las tres musas castellanas Caliope, Urania y Euterpe*, chi li aìan fattu unu lùmen puru in Ispagna.
S'hymnu sardu nationale

** S'Hymnu Sardu Nationale ** fit s'innu de su Regnu de Sardigna piemontesu.

Est de sos annos trinta de su seculu de XIX, iscrittu (ind unu sardu logudoresu ma literàriu meda, chi in sa forma si assimizat a cussu de Giovanni Spano) dae su prèide Vittorio Angius, liberale e deputau a su Parlamentu Subalpinu. Sa musica l'aìat imbetzes cumposta su maistru tattaresu Giovanni Gonella (1804-1854). 

Sa prima esecutzione at tentu locu in su teatru Tzivicu de Casteddu in su 20 de febràrju de su 1844.

S'ispartitu lu at iscopertu in s'archiviu de s'auditorium de Casteddu su prof. Francesco Cesare Casula, direttore de s'Istitutu de Istoria de s'Europa de su Mediterraneu in su CNR.

Sicund'a Casula, s'innu lu tenìan in cussìderu meda sos res. S'urtima esecutzione uffitziale fit in su 1937 cando su papa Pio XI aìat dau sa Rosa d'Oro a sa regina Elena.

S'innu fit tando postu a costàzu chin sa Marcia Reale e poi bocau de su tottu in su 1947, ponèndeche comente innu italianu cussu de Mameli (*Il Canto degli Italiani*).

In su 1991 s'innu fit postu in esecutzione dae sa banda de sos Carabineris in su Cuirinale in su 29 de maju; lu intendìan che omaju a s'orizine tataresa de su Presidente de sa Repubrica Francesco Cossiga. Fit torrau a sonare a sas dimissiones de su Capu de Istadu, in su 28 de aprile de su 1992.

In su 2001 fit torrau a ch'esser postu in esecutzione a s'intèrru, pro disìzu suo, de Maria José de Savoia, s'urtima regina de s'Italia.

## Su testu
Tuone Udaina

**Tuone Udaina** (mortu in su 10 de Làmpadas de su 1898), connottu finas comente **Antonio Udina** in italianu, est istada s'urtima pessona a tènner cumpetentzia attiva de su dalmaticu. Issu fit sa fonte printzipale de informatziones in supra de su limbazu de sos mannos suos, cussu de s'isula de *Veglia* (*Krk* in croatu), pro su limbista Matteo Bartoli, chi lu aìat intervistau in su 1897, mancari chi non seret propriu s' "ideale": non fit dalmaticu de limba mama e sa limba l'aìat imparada dae sos negossios chi sos mannos suos fachìan in dommo (comente aìat nau: *E-l mi tuota e la maja niena favlua cosaic, in veclisun, jali favlua ce jali kredua ce ju non kapaja, ma ju toč!* bortau "Babbu meu e mama mea goi faveddaban, faveddaban in *viklasun*, pessande chi deo non los cumprendìo, ma aìo cumpresu tottu!"), in prus non la chistionabat prus dae oramai 20 annos e fit surdu e chene dentes: difattis, no an mai fattu registratziones sonoras in supra de sa limba chi faveddabat. Tuone Udaina traballabat che barbèri, e pro custu li naban finas *burbur*. A sas ses de bortaedìe de su 10 de làmpadas in su 1898, una mina de terra lu aìat mortu e, chin issu, finas su dalmaticu ch'est iscumpartu pro semper.
Limba nuraghesa

Chin **limba nuraghèsa**, **nuraxèsa** o **nuràgica** si bolet inditare sa limba (o limbas, sicomente no nde ischimus belle nudda) chi sos nuraghèsos chistionabant, in antis chi sa Sardigna e sa Còssiga esserent latinizadas.

## Mancàntzia de fontes
Sicomente no amus mai iscopertu repertu perunu chin iscritos chi si podant refèrrer a carchi limba nuraghesa, pro como sa prus parte de istudiosos pessat chi sos nuraghesos non connoschìant peruna fromma de iscritura.

No azuat su fatu chi s'antica limba protosarda nche l'apat iscantzellada su latinu in su cursu de s'edade nuraghesa. In mancantzia de calesisiat fonte, si podent petzi fravicare teorias o calicuna ipotesi. Una chirca de Gigi Sanna, no cumprobada in nudda dae sos istudiosos, at fatu essire a campu sa possibilidade chi una iscritura Nuraghesa o Shardana, in antis chi fint arribaos sos Fenìtzios, esistìat comuncas.

## Ipòtesi Sardoillìrica

Sicundu a Alberto G. Areddu tames b'at meda innetos chi sos Nuraghesos faveddabant una limba parente istrinta de sa chi aiant faveddau sos antenados de sos Albanesos. Picande mascamente paragulas chi sunt atestadas in leadas remonidas de s'Ozzastra e de sa Barbagia, isse in antis ponet custas confruntatziones: 
* sardu: *eni*, *enis, eniu* 'arvure de su tasaru' = albanesu *enjë* 'tasaru; ghiniperu'
* sardu *rethi *'bitichinzu' = alb. *rrypthi* 'bitichinzu'
* sardu: *alase* 'laruspinosu'  = albanesu *halë* 'ispina; acu de pinu; pinu nieddu', *halëz*  'arista de sa ispiga; ispina'
* sardu: *lothiu* 'alludrau', topp: *Lotzorai, Lothorgo, Loceri, Lotzeri* = albanese *lloç* 'ludrau' (chi sicunde caliccunu tames est unu unu imprestidu  bulgaru, ma pro attere, ad isempiu Orel est naschidu dae una parabula refraigada islavo-meridionale **lojъ* 'anything liquid')
* sardu: *dròb(b)alu* 'istentina de sos porcos' = albanesu *drobolì* 'istentina' (chi est boche indo-europea cun custu semidu petzi in sa cussorza islava meridionale e diat poder esser un imprestidu traciu a sas limbas islavas) 
* sardu: *urtzula* 'bitichinzu', top. *Urtzulei* = albanese *(h)urth, hurdh* 'edra, candelarzu'
* sardo *amadrina* 'femina de su chervu' = alb. *drenje, drenushe* 'femina de su chervu'
* sardo *élimu* 'rancore' = alb. *helm* 'fele, dispiachere'
* sardo *tzìrima, tzérrima* 'rancore, tirria' = alb. *çirrma* ‘shrill threats, insults'
* sardo *càstia* 'retza pro picare sa paza' = alb. *kashtë* 'paza'
* sardo *thùrgalu* 'traghinu' = alb. *çurg* 'traghinu'

Pustis acatat confrontatziones in sa toponomastica de gai: *Orolai* cun alb. e islavu *Orol* "abbile", *Nucoro* cun islavu *noga* "pede", etc. etc.

## Referèntzias
Cesare Casella

**Cesare Casella** (Pavia, 22 de trìulas de 1969) est istadu sa bìtima de unu de sos sechestros de pessone a tràmunu de luissione prus longos acontèssidos carchi bia in Itàlia.

L'aiant recatadu in Pavia su 18 de ghennarzu de 1988 e redassadu inche Natile di Careri, in Calàbria, su 30 de ghennarzu de 1990. Pro s'alliberamentu suo fiat istada pagada (su 14 de austu de 1988) una luissione de milli milliones de francos betzos, sena resurtadu.

S'atentu de sos mèdios massivos chirru a su sechestru fiat crèschidu in manera cussideràbile in su làmpadas de 1989, addaghi sa mama de Cesare, Angiolina Montagna – cunnota comente Angela Casella (1946-2011) e narada a pustis “Mama balente” - si nche fiat zuta a Calàbria e aiat pèdidu, in sas pratzas, s'alliberamentu de fizu suo e un'interventu prus mannu dae bandas de s'Istadu. 

Subra de s'acontèssida, Cesare Casella at iscritu unu libru, editadu dae Rizzoli, a tìtulu “734 dies a largu dae domo”.
Mudìmine de imprenta

Su **mudìmine de imprenta** est s'issèberu de no fagher pubrigare noas subra de un'episòdiu determinadu de interessu de sos mèdios massivos.

## Motivaduras

Sa cunduta narada podet derivare dae una dimanda ispressa de sos suzetos chi sunt realizende un'imbestigadura zudissiària, cun sa finalidade de impeìre cumprigaduras eventuales in tempus de s'isvilupu suo.

Alternativamente, su mudìmine de imprenta podet esser impostu in manera autònoma pro issèberu lìberu de su mèdiu de informadura, chi siat chistione de unu ziornale o de una partzidura de relassiones pùbrigas de un'impresa.

In Itàlia, su tèrmine “mudìmine de imprenta” at cumintzadu a esser impreadu in sos annos setanta de su sègulu coladu cun referèntzia a sos sechestros de pessone, su mudìmine fiat pratigadu cun s'intentu de amparare sos sechestrados e sas famìlias issoro.

Moende cun sos annos otanta, s'ispressura at printzipiadu a s'utilizare finas in cuntestos isportivos, in contu de atretas o echipas chi si negant a responder a sas pregontas de ziornalistas o a lis dispensare informaduras. Custu impreu “lizeri” est zuigadu de sabore dudosu dae una parte cussideràbile de s'opinione pùbriga, dada sa diferèntzia evidente cun su cuntestu sèriu e deligadu de sos sechestros de pessone.

## Mudìmine de imprenta in Wikipedia

In su casu de su recatamentu de David Rodhe su reporteri de su New York Times dae bandas de sas milìtzias talebanas in Pachistanu, su diàriu aiat detzìdidu de no ponner in evidèntzia sa noa, pro no trubare chighillu e cumprigare sas assiones realizadas cun a finalidade de nche cromper a s'alliberamentu de su cullaboradore suo pròpiu. Pro nche sizire s'intentu naradu, su ziornale de Noa Iorcu aiat pèdidu sa cullaboradura de Wikipedia, chi aiat atzetadu. Difatis, pro diferentes meses Jimmy Wales e unos cantos amministradores aiant brocadu sa pàzina chi pertocaiat su cronista. Custa assione aiat iscadenadu sa rebellia de medas utilizadores, chi obiamente fiant a sas iscuras de sas motivaduras chi nch'ant zutu a custu. Cun s'alliberamentu de su cronista, acontèssidu su 20 de làmpadas de 2009, Wikipedia at craridu sas motivaduras de su zestu suo.
Campubassu

**Campubassu** est una bidda italiana de 48.398 abitadores, cabitale de sa provìntzia numenale e de sa rezione de su Molise.

Prima bidda de sa rezione pro pobuladura, s'agatat a 701 metros subra de su livellu de su mare, resurtende duncas sa de tres cabitales rezionales prus arta de Itàlia a pustis de Potèntzia e S'Àbila.

Sa bidda, de orìzine longubarda, est posta in sa zona cumprèndida intre sos rios Biferno e Fortore. S'arrodu istòrigu incruit numerosas testimonias de sas diferentes èpogas istòrigas, dae sa crèsia millidughentesa de San Leonardu a su casteddu Monforte millichimbighentesu e a sa catedrale noucràssiga de sa Santìssima Trinidade.

Sa bidda est sea archipiscamale metropolitana (archidiòtzesis de Campubassu-Boiano) e de s'Universidade de sos istùdios de su Molise.
Contrabandu

Su **contrabandu** est unu tràfigu illìtzitu de mercantzias intre Istados e nassiones diferentes sena su pagamentu de sas godetas duanales o in rebellia a sa règulas chi lìmitant su cumèrtziu de benes determinados; sas mercantzias ozetu de contrabandu podent esser, pro narrer:

* benes de cunsumidura: zigarretas, arcòligos, bestimenta;
* benes istratèzigos: armas o matèrias primas;
* trassicadores: opiàtigos, cocaìna, hassis;
* animales raros, òperas de arte, benes archeolòzigos aproghilende dae furas o istofaduras illegales.

Su contrabandu est istadu semper cuntrastadu dae sos diferentes Istados a mèdiu de su cuntrollu de sas làcanas e peri lezisraduras chi prebident penalidades dinarencas e presonales.

## Su contrabandu de zigarretas in Itàlia
In sos annos setanta de su sègulu coladu, su contrabandu de zigarretas, chi aproghilaiat su prus dae s'Apùlia, “puntu de arribada” de custa atividade, nch'aiat sizidu livellos de economia atzuvada ch'imboligaiant unu nùmeru mannu de pessones, mescamente in sas tres tzitades a ue faghiant referèntzia sas rotas de intrada a su paìsu: Nàpule, Benètzia e Zènova. S'economia narada fiat tollerada ampramente in unu tempus de crisis econòmiga grae dae sas fortzas de seguràntzia in su nùmene de s'”amortizadore sotziale”, cun s'intentu de prebenner crìmines prus graes dae bandas de sas pessones imboligadas in su tràfigu. Difatis, sas operaduras de iscàrrigu in bidda acontessiant suta de sos ogros de totu sa zente e sas imbarcaduras etotu fiant seguradas sena castigadas in sos portos (francu in Benètzia, in ue chie si siat las podiat segurare a curtzu de su portale de domo). Sas imbarcaduras naradas moiant zenerarmente a de note in nùmeru mannu e in su matessi tempus essende dae su mare territoriale, foras de su cale las isetaiant naes-carretones bentulende banderas umbra e, a pustis de carrigare, torraiant a bidda topende fitianu cun cuntrollos de sa polima fisgale.